Управном одбору Републичког завода за заштиту споменика културе
Јавности
Београд, 30. октобар 2026.
ДРУШТВО КОНЗЕРВАТОРА СРБИЈЕ, НАЦИОНАЛНИ КОМИТЕТ ICOMOS СРБИЈА И ЕВРОПА НОСТРА СРБИЈА ТРАЖЕ ОД ГОРАНА ВАСИЋА ДА ОДМАХ ПОДНЕСЕ ОСТАВКУ
Човек оптужен за фалсификовање документа којим је уништена правна заштита Генералштаба не сме ни дана више да води институцију која штити културно наслеђе Србије
Друштво конзерватора Србије, Национални комитет Међународног савета за споменике и споменичке целине (ICOMOS) Србија и Европа Ностра Србија позивају Горана Васића да одмах поднесе оставку на функцију вршиоца дужности директора Републичког завода за заштиту споменика културе. На овај начин пружамо пуну подршку истом захтеву Синдиката Републичког завода. Уколико Васић не поднесе оставку, позивамо Управни одбор Завода да без одлагања покрене поступак његовог разрешења.
Горан Васић налази се у средишту једног од највећих политичких скандала у новијој историји Србије – случаја „Генералштаб“. Против њега, министра културе, секретарке Министарства културе и в.д. директора Завода за заштиту споменика културе града Београда Тужилаштво за организовани криминал подигло је оптужни предлог за злоупотребу службеног положаја и фалсификовање службене исправе, у вези са незаконитим укидањем статуса културног добра комплексу Генералштаба, ремек-делу архитекте Николе Добровића. Особа којој се суди зато што је, према оптужби, кривотворила документ којим је скинута заштита са једног од најзначајнијих споменика модерне архитектуре у Европи, и даље потписује акте институције чија је једина сврха да такве споменике штити. То је неодрживо – правно, професионално и морално.
ЗАШТО МОРА ДА БУДЕ РАЗРЕШЕН ОДМАХ
1. Већ шеснаест месеци нема законски мандат. Влада га је поставила за в.д. директора 27. јуна 2024. године, истог дана када је разрешила проф. др Дубравку Ђукановић, која је поднела оставку након ултиматума да подржи укидање заштите Генералштаба или напусти функцију. Закон о култури (члан 37) ограничава мандат вршиоца дужности на најдуже годину дана и не дозвољава да иста особа буде поново постављена на ту функцију. Васићев мандат истекао је 27. јуна 2025. године. Сваки акт који је од тада потписао – решења, уговори, распоређивања запослених, мишљења о културним добрима – изложен је ризику ништавости. Сваки нови дан његовог останка увећава правну несигурност читавог система заштите.
2. Оптужен је за кривична дела против културног наслеђа које је био дужан да штити. Тужилаштво за организовани криминал саопштило је 14. маја 2025. године, након његовог привођења, да је Васић признао да је „прекорачењем границе свог службеног овлашћења“ фалсификовао Предлог за укидање статуса културног добра, на основу кога је Влада 14. новембра 2024. донела одлуку о брисању Генералштаба из регистра. Он то признање данас оспорава. Оптужни предлог подигнут је 15. децембра 2025, а суђење пред Посебним одељењем за организовани криминал Вишег суда у Београду траје од 4. фебруара 2026. Не прејудицирамо исход кривичног поступка и поштујемо претпоставку невиности. Али претпоставка невиности је гаранција у кривичном поступку – а не право на руководећу функцију. Ниједна уређена држава не би оставила особу оптужену за фалсификовање службене исправе на челу институције о чијим се исправама суди, са неометаним приступом архиви, Централном регистру културних добара, информационом систему и запосленима који су сведоци у истом предмету. Да ова бојазан није апстрактна показује и то што су запослени почетком децембра 2025. јавно упозорили на ненајављени улазак делегације Министарства у серверску салу Завода.
3. Надзор над његовим радом врши саоптуженик. Министарство културе, које врши надзор над радом Завода, води министар Никола Селаковић, сада у техничком мандату – саоптужени у истом кривичном предмету. Надзор над в.д. директором тиме је суштински онемогућен. Управо зато одговорност сада лежи на самом Васићу и на Управном одбору Завода. Технички мандат Владе не сме бити изговор за наставак незаконитог стања – а нова Влада, када буде изабрана, мора да затекне ово питање решеним, а не отвореним.
4. Колектив Завода му је ускратио поверење. Већ 18. априла 2025. године 40 запослених – око две трећине стручног колектива – потписало је захтев за његову оставку или разрешење, наводећи да је предлог о укидању заштите сачињен тајно, мимо конзерватора, и заведен под предметом који се односио на решавање његовог стамбеног питања. Запослени су у више наврата одбили да учествују у незаконитом брисању Генералштаба из Централног регистра – јавно у јануару 2025, и поново у новембру 2025, када су се, уместо да спроведу Лекс специјалис, обратили Уставном суду. Синдикат Завода је у мају 2026. постао један од подносилаца иницијативе Комитету министара Савета Европе. Данас Синдикат и формално тражи његову оставку. Директор против кога стоји сопствени стручни колектив не може да руководи институцијом чији је рад у потпуности заснован на стручности тог колектива.
5. Нема ни стручне квалификације за ову функцију. Горан Васић није положио стручни испит у служби заштите непокретних културних добара и у ову службу дошао је из музеологије. Запослени Завода упозоравају и на кадровске одлуке донете мимо уобичајених процедура, као и на притиске на стручњаке који су одбијали да извршавају налоге супротне правилима струке, закону и Уставу. Руковођење Заводом без стручне легитимације и мимо стручног колектива непосредно угрожава конзерваторску професију и стање необновљивих културних ресурса Србије.
СВЕТ ПОСМАТРА
Случај Генералштаба одавно није само унутрашње питање. Комплекс је у марту 2025. уврштен на листу седам најугроженијих споменика наслеђа у Европи програма Europa Nostra и Института Европске инвестиционе банке, а Европски парламент га је у мају 2025. навео као предмет забринутости у својој Резолуцији о Србији. Наше међународне матичне организације – Europa Nostra, ICOMOS, Docomomo International и Савет архитеката Европе – у заједничком саопштењу од 4. новембра 2025, три дана пре усвајања lex specialis-a, упозориле су да би усвајање lex specialis-a представљало тешко кршење Устава и владавине права, управо зато што Тужилаштво за организовани криминал истражује начин на који је заштита укинута. Та истрага данас је суђење. Задржавање оптуженог функционера на челу највише институције заштите шаље Европи и свету поруку да Србија не мисли озбиљно ни о свом наслеђу, ни о обавезама које је преузела ратификацијом Фаро и Гранадске конвенције.
НАШИ ЗАХТЕВИ
1. Горан Васић да одмах поднесе оставку и тиме омогући Заводу да ради у складу са законом и правилима струке, а судском поступку да тече без сенке и компромитације његовим тренутним положајем.
2. Управни одбор Републичког завода да, уколико Васић не поднесе оставку, без одлагања одржи седницу и упути Влади Републике Србије предлог за разрешење Горана Васића.
3. Нова Влада Републике Србије да, одмах по избору, за вршиоца дужности постави особу са положеним стручним испитом, конзерваторским искуством и неспорним професионалним интегритетом, и да у законском року распише јаван и транспарентан конкурс за директора.
4. Независна ревизија свих аката које је Горан Васић потписао од 27. јуна 2024, а нарочито од истека мандата 27. јуна 2025 – запошљавања, раскида уговора, измена систематизације, мишљења и решења о културним добрима – и поништење свих незаконитих аката.
5. Заштита запослених и документације: ниједна мера против конзерватора који су одбили незаконите налоге, враћање на рад неосновано удаљених стручњака, и пуна заштита архиве, Централног регистра и информационог система Завода док траје судски поступак.
6. Враћање заштите Генералштабу: поништење одлуке Владе од 14. новембра 2024, стављање ван снаге Лекс специјалиса и његовог аутентичног тумачења, и враћање комплекса у Централни регистар културних добара, у складу са захтевима које су изнеле наше међународне организације.
Конзерватори Републичког завода су у протекле две године, под притиском без преседана, бранили закон, струку и наслеђе ове земље – често сами. Сада је ред на институције. Сваки даљи дан Васићевог останка на челу Завода биће дан у коме држава отворено бира оптуженог функционера уместо закона, струке и сопственог наслеђа.

